Érsek, Árpád, poslanec NR SR (2015-05-13):
Ďakujem za slovo. Vážení predkladatelia, vážená Národná rada, k tomuto návrhu zákona už som viackrát vystúpil pri prvom čítaní, ale dovoľte mi niektoré veci zopakovať a potom by som predniesol pozmeňujúce návrhy, ktoré mienim k tomuto zákonu predložiť. Pozeral som všade, kde som získal informácie o štandardných odmeňovaniach športovcov olympijských víťazov, s takýmto zákonom som sa nestretol. Asi s tým budete súhlasiť, lebo neexistuje, aby dostávali športovci nejaký vyrovnávajúci príspevok k svojim zarobeným, ťažko zarobeným peniazom čiže k základom dôchodku. Chýbajú mi tu dve veci, ktoré som už tiež povedal. A dovolím si povedať ešte jednu vec, aby som na ňu nezabudol, si hovoril, áno, oddelili ste to, na čo som poukazoval, ale olympijský víťaz a majster sveta rovná sa jedna ku jednej, čo je, myslím si, obrovská diferencia. Ale je to na úsmev, pretože športovci tí, ktorí fakt vedia, čo znamená šport, čo znamená olympiáda, čo znamenajú majstrovstvá sveta, vedia to posúdiť. Ale dovoľte mi povedať, ste už tam zaradili aj majstrov Európy, strieborných medailistov z majstrovstiev sveta a bronzových medailistov z majstrovstiev sveta, ale na to, na čo som už minule poukazoval, zabudli ste, a to, že v roku 1980, a o tom bude môj pozmeňujúci návrh, bola olympiáda v Moskve, ktorá nebola úplná, neboli tam športovci mnohí zahraniční (Ale v roku 1984 do Los Angeles nešli socialistické štáty na túto olympiádu.), kde vy nepočítate s tými, ktorí tam boli a získali umiestnenia, tam išli nie z vlastnej vôle, ale z vôle socialistického režimu. Dovoľte mi, aby som k tomu povedal pár slov. Boli to Hry priateľstva (Družba 84), ktoré sa uskutočnili v bývalých štátoch Zväzu sovietskych socialistických republík a neskôr v iných socialistických štátoch a ktoré mali plne nahrádzať olympijské hry v Los Angeles. Uvedené podujatia pre štáty bývalého socialistického bloku nahrádzali letné olympijské hry, na ktorých boli reprezentanti dotknutých krajín. A hovorím o letných olympijských hrách, lebo pri zimných olympijských hrách táto truc metóda nebola, čiže jedná sa o letné jedny hry z roku 1980 letné a druhé hry z roku 1984, ktorých reprezentanti dotknutých krajín z politických dôvodov sa nezúčastnili. Hry priateľstva (Družba 84) tromfli vtedy olympiádu na počet rekordov, bolo to v pomere 48 ku 11. Čiže zo socialistického tábora vtedy tí športovci získali 48 svetových rekordov oproti 11 svetovým rekordom, ktoré boli na olympiáde v Los Angeles. Vo vzpieraní napríklad Slovák Miloš Čiernik tam bol tretí vo vzpieraní vo váhovej kategórii do sto kilogramov a dosiahol rovnaký výkon ako vtedy v LA zlatý Nemec Milser. Športovci z Česko-Slovenska získali na uvedených hrách spolu už spomínaných 48 medailí, boli z toho 2 zlaté, 18 strieborných a 28 bronzových. Tak viac ako 60 výkonov dosiahnutých v rôznych športoch na hrách Družba 84 by stačilo na získanie medailí na olympiáde v Los Angeles v roku 1984. Bývalý zápasník Anatolij Kolesov povedal, zahynula tým celá jedna generácia. Áno, zahynula tým generácia Bugára, Kratochvílovej, Fibingerovej. Možnože niektorí si na týchto športovcov pamätáte. A toto v česko-slovenských športovcoch v roku 1984 zanechalo tvrdú ranu, najmä pre atlétov, ktorí skôr v Helsinkách (v roku 1983) na majstrovstvách sveta v atletike získali 9 medailí (4 zlaté, 3 strieborné a 2 bronzové medaily). V Los Angeles v roku 1984 teda sa očakával opakovaný triumf, a to nielen svetových šampiónov Jarmily Kratochvílovej, Fibingerovej a Bugára, lebo vrcholnú formu vtedy mali aj cyklisti, hádzanári, veslári aj vzpierači, zápasníci. Nakoniec žiadny z olympijských víťazov v Los Angeles v roku 1984 nepredviedol lepší výkon než táto trojica (uvedené v denníku Pravda v roku 2009). Tu by sa dali otvárať ďalšie veci, ale nechcem týmto zdržiavať, ale navrhujem na posúdenie pozmeňujúci návrh, podmienku nároku na uvedený príspevok rozšíriť o podmienku bezúhonnosti fyzickej osoby, pretože tí majú dostať tento príspevok k dôchodku. Dôchodok musí dostať každý podľa toho, čo odpracoval. Ale toto je príspevok k dôchodku. A tu by bola požadovaná bezúhonnosť, bezúhonnosť v tom smere, že z týchto športovcov je viacero trénerov, ktorí sa zaoberajú mládežou a tak ďalej, na druhej strane sú tam dopingové prečiny, ktoré neriešite. A preto túto podmienku považujem za dôležitú. Keď som tento pozmeňujúci návrh uvádzal na výbore s tým, že príde k tomuto, odznela pripomienka, že príspevok sa predsa bude vyplácať k dôchodku a dôchodok sa musí priznať každému, kto splnil podmienky pre jeho priznanie. Sú to dve nesúvisiace veci, pretože dôchodkové nároky upravuje osobitný predpis, aby som bol presný, tak sú dva predpisy na to. Z nich jeden je všeobecný zákon o sociálnom poistení a druhý je osobitný zákon pre policajtov a vojakov. Nárok na tento príspevok športovému reprezentantovi bude upravovať iný samostatný zákon, v ktorom majú byť podmienky určené bez ohľadu na podmienky nároku pre dôchodky. Dotyčná osoba ak spĺňa podmienky pre priznanie dôchodku a ak si oň požiada, tak tento jej bude priznaný, to je nespochybniteľné, ale ak napríklad nesplní podmienku bezúhonnosti, tak príplatok jej nebude môcť byť priznaný. Tieto dve veci spolu nesúvisia. Takže nevidím problém, aby sme podmienky nároku na tento osobitný príspevok rozšírili aj o to, že budeme vyžadovať bezúhonnosť tohto človeka, ktorý ho má dostať. V tejto súvislosti som chcel upozorniť aj na to, že ak sa má príspevok každému športovcovi priznať až po dosiahnutí dôchodkového veku, čiže teraz je to vek 62 rokov, treba preto túto skutočnosť v návrhu zákona o príspevku športovému reprezentantovi aj uviesť, a to v § 2 ods. 1 písm. e) doplnením slov „podľa všeobecných predpisov o sociálnom poistení s odkazom na zákon č. 461/2003 Z. z. o sociálnom poistení a znení v neskorších predpisov„. Nechcem sa ďalej k tomuto vyjadrovať, lebo podľa môjho názoru to je jeden svetový unikát, ktorý nikde v žiadnej krajine neexistuje, len bude existovať na Slovensku. Ako ste hovorili, vy ste predložili tento zákon, odvolávate sa na pána ministra Kažimíra, že vám na to povolil ešte ďalšie finančné prostriedky. Vy ste mali s týmto rátať. To v niektorých zákonoch, dovoľte mi spomenúť z nich asi ten, čo predkladá pán Kadúc a pán Kaník, už nebude platiť, lebo vy ste ho s tým predbehli vo vašom pozmeňujúcom návrhu, čo ste teraz prečítali. Dovoľte mi opýtať sa, či Zdeno Cíger, je v tom zozname, na základe ktorého by dostal za to, že bol druhý na majstrovstvách sveta v hokeji, tento príspevok, ten príspevok dostane. Asi ho nedostane, lebo je to tu napísané, ale to je od teba, prepáč, čítam len to, čo už asi nepredložíte, lebo taký istý návrh je predložený. A chcem sa spýtať, neplatili doma dôchodok, dostanú základný dôchodok nejaký a k tomu ešte my im dáme tých 700 eur? Myslím si, že toto v týchto veciach je úplne zlé. Ale nechcem sa venovať tomu, čo vy asi prednesiete, dovoľte mi povedať ešte jednu vec. Napríklad šachisti vôbec nie sú sem zahrnutí a povedali ste, že to má byť v tých športoch, ktoré zastrešuje Svetová olympijská federácia. (Reakcia z pléna.) Šachová olympiáda tiež existuje, pokiaľ dobre viem. A zastrešuje ju Medzinárodný olympijský výbor (Reakcie z pléna.) Je uznaným olympijským športom, že. (Reakcie z pléna.) Dobre, dobre, však k tomu nebudem ja teraz diskutovať. Dovoľte mi, aby som prečítal pozmeňujúce návrhy, ktoré predkladáme. K návrhu poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410), podávam nasledujúci pozmeňujúci návrh. Po prvé. V § 1 sa za slová „deaflympijských hrách“ vkladá čiarka a slová „Hrách priateľstva (Družba 84), ktoré sa uskutočnili v bývalých štátoch Zväzu sovietskych socialistických republík a ďalších ôsmich štátoch v roku 1984,“. Odôvodnenie. Navrhujem, aby sa predmet úpravy zákona rozšíril aj o poskytovanie príspevku športovým reprezentantom, ktorí sa zúčastnili Hier priateľstva (Družba 84). Ostatné som k tomu povedal. Po druhé. V § 2 ods. 1 sa vkladá nové písmeno e), ktoré znie, a to je tá bezúhonnosť: „e) je bezúhonná,„. Doterajšie písmená e) a f) sa označujú ako písmená f) a g). Po tretie. V § 2 sa dopĺňa sa nový odsek 4, ktorý znie: „Na účely tohto zákona sa za bezúhonnú osobu nepovažuje ten, kto bol právoplatne odsúdený za trestný čin, ak sa na neho nehľadí, ako keby nebol odsúdený.“ Odôvodnenie. Navrhuje sa rozšíriť podmienky nároku na príspevok o bezúhonnosť fyzickej osoby, ktorá si uplatňuje nárok na príspevok, a súčasne sa definuje bezúhonnosť na účely tohto zákona. To je jeden pozmeňujúci návrh. A druhý pozmeňujúci návrh sa týka práve tých šachistov, ktorý predkladáme spolu s pani Žitňanskou o príspevku, nebudem sa opakovať. Návrh zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov (parlamentná tlač 1410), sa mení takto: Po prvé. § 1 sa slová „na olympijských hrách, paralympijských hrách, deaflympijských hrách, majstrovstvách sveta alebo majstrovstvách Európy„ nahrádzajú slovami „na olympijských hrách, paralympijských hrách, deaflympijských hrách, šachovej olympiáde, majstrovstvách sveta alebo majstrovstvách Európy“. Po druhé. V § 2 ods. 1 písm. a) 1. bode sa slová „na olympijských hrách, paralympijských hrách alebo deaflympijských hrách“ nahrádzajú slovami „na olympijských hrách, paralympijských hrách, deaflympijských hrách alebo šachovej olympiáde„. Po tretie. V § 2 ods. 1 písm. a) 2. bode sa slová „Medzinárodným olympijským výborom na olympijských hrách, Medzinárodným paralympijským výborom na paralympijských hrách alebo Medzinárodným výborom športu pre nepočujúcich na deaflympijských hrách“ nahrádzajú slovami „Medzinárodným olympijským výborom na olympijských hrách, Medzinárodným paralympijským výborom na paralympijských hrách, Medzinárodným výborom športu pre nepočujúcich na deaflympijských hrách alebo Svetovou šachovou federáciou (FIDE) na šachovej olympiáde“. Odôvodnenie. Spresňuje sa okrem olympiády (letnej a zimnej), paralympiády, deaflympiády i pojem šachová olympiáda, ktorá sa historicky vyvinula podobne ako zimné olympijské hry od roku 1924. FIDE je členom Asociácie medzinárodných športových federácií (ARISF), uznanej Medzinárodným olympijským výborom. Premietnutie šachu do národnej legislatívy súčasne napĺňa písomné vyhlásenie (rezolúciu) Európskeho parlamentu (EP) z 30. 11. 2011 pod číslom 0050/2011, ktoré adresoval EP Európskej komisii a členským štátom EÚ (vrátane Slovenskej republiky). Toto je tento pozmeňujúci návrh, ešte ti ho podám. (Podanie pozmeňujúceho návrhu spravodajcovi.) Vážení priatelia, preto hovorím, že nebudem hlasovať proti tomuto zákonu, lebo uškodil by som inak tým napríklad pánovi Zacharovi, ktorý má možno nízky dôchodok a nedostal by tak tento príspevok, ak by sa ho dožil, ale myslím si, že toto je absolútne nesystémové riešenie, ktoré nikde vo svete nie je, bude rarita, ako dlho bude na Slovensku, neviem. A potom ho môžeme rozšíriť a môžu aj skanderáci dostať odmenu za účasť, boli majstri sveta v 220 disciplínach. Takže som veľmi rád, že som to mohol povedať. Ďakujem.